**Guro Jabulisile Sibeko** (født 1975) er en norsk slampoet, forfatter, lærer og aktivist.

Bakgrunn
--------

Sibeko ble født i 1975 i Rælingen med far av sørafrikansk opphav og mor fra Nordfjord. Faren var aktiv i ANC og Sibeko har skrevet hans historie i *Krigerhjerte: Min fars reise*.

Sibeko har lærerutdanning fra Oslomet – storbyuniversitetet, en mastergrad i nordisk didaktikk og en mastergrad i veiledningspedagogikk fra Universitetet i Oslo.

Forfatterskap
-------------

Hun har skrevet artikler for ungdomsbladet *Reporter* og *VG*, mange kronikker, tekster til lærebøker og informasjonsmateriell, og hun var en av bidragsyterne til antologien *Råtekst* (Aschehoug forlag). 

I januar 2009 debuterte hun som romanforfatter med actionromanen *Vingespenn* på Gyldendal forlag.

Siden har hun utgitt romanene *Ctrl+Alt+Delete* (Gyldendal, 2010) og *Jeg kan oppløse mørket* (Juritzen, 2013). På CappelenDamm forlag har hun utgitt barnebøkene *Blodmånenatta* (2011) og *Ildulven* (2012) og biografien *Krigerhjerte - min fars reise* (2013). Hun har også utgitt *Den store SLAM!boka*, en innføring i SLAM!poesi, sammen med Martine Næss Johansen. De to bøkene om rasisme, *Rasismens poetikk* og *Alle blir fri*, har Sibeko utgitt på eget forlag. Hun er en av fire forfattere bak Aschehoug forlags samfunnsfagverk for mellomtrinnet *Arena 5-7*.

Sibeko er en slampoet som deltar i konkurranser og oppvisninger med tekster som ofte har politisk innhold. Hun holder kurs i SLAM!poesi og i annen skriving. 

Hun har laget produksjonene "Blodmånenatta" (sammen med folkemusiker Sigrid Moldestad), "Framtid på flukt" og "Plass nok?" (sammen med SLAM!poet og skuespiller Sofie Frost), som alle har turnert skoler over hele landet.

Aktivisme
---------

Hun har siden tidlig i ungdommen arbeidet mot rasisme og for likestilling så vel mellom kvinner og menn som mellom hetero- og homofile. I 2003 var Sibeko initiativtaker til Foreningen for Partnerbarn, som arbeidet for juridisk likebehandling mellom barn født inn i heterofile forhold og barn født inn i homofile parforhold. Mellom 2006 og 2008 var hun nestleder i Landsforeningen for lesbisk og homofil frigjøring (LLH), der hun hovedsakelig arbeidet for innføringen av felles ekteskapslov for likekjønnede og ulikekjønnede par. I 2020 var hun leder for interrimstyret i *INN - etniske minoriteter i kulturlivet*.

Bibliografi
-----------

* *Vingespenn*, roman, Gyldendal (2009)
* *Ctrl+Alt+Delete*, roman, Gyldendal (2010)
* *Blodmånenatta*, barnebok, Cappelen Damm (2011)
* *Ildulven*, barnebok, Cappelen Damm (2012)
* *Krigerhjerte*, sakprosa, Cappelen Damm (2013)
* *Jeg kan oppløse mørket*, roman, Juritzen (2013)
* *Den store SLAM!boka*, sakprosa, Melk (2018)
* *Rasismens poetikk*, sakprosa, Ordatoriet (2019) ISBN 9788269182224
* *Alle blir fri*, sakprosa, Ordatoriet (2023) ISBN 9788269182231

Referanser
----------

1. 1 2 3   snl.no[Hentet fra Wikidata]
2. ↑   Autorités BnF, BNF-ID 16602178q, catalogue.bnf.fr, besøkt 30. desember 2019[Hentet fra Wikidata]
3. 1 2  Holen, Øyvind (16. november 2023). «Guro Sibeko». *Store norske leksikon* **(norsk)**. Besøkt 2. desember 2023.
4. 1 2 3  «Guro Sibeko». *www.gyldendal.no*. Besøkt 2. desember 2023.
5. ↑  «Guro Sibeko». *cappelendamm.no*. Besøkt 2. desember 2023.

Kilder
------

* Presentasjon av Guro Sibeko i Forfatterkatalogen på Forfattersentrums nettsider

Eksterne lenker
---------------

* (en) Guro Sibeko på Internet Movie Database Rediger på Wikidata
* (no) Sibeko hos CappelenDamm forlag
* (no) Sibeko hos Gyldendal forlag
* (no) Kronikk i Dagbladet

  


|  |  |
| --- | --- |
| Oppslagsverk/autoritetsdata | Lokalhistoriewiki **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC
 |